মনে রাখতে হবে, শিক্ষার্থীরা সহপাঠী হত্যার বিচার এবং নিরাপদ সড়কের দাবিতে রাস্তায় নামার পর তাদের আন্দোলন শুধু আর এখন ওই দুটিতেই সীমাবদ্ধ নয়। তাদের দাবির মধ্যে আছে নিরাপত্তা এবং নিয়ম-শৃঙ্খলার অনেক বিষয়। এই আন্দোলনকে শক্তি প্রয়োগ করে দমনের চেষ্টা করা হলে তা বড় ধরনের ভুল হবে। অনেক দিন ধরেই অভিযোগ উঠছে সড়ক-মহাসড়কে যা ঘটছে এর সবটাই দুর্ঘটনা নয়, এর অনেকগুলো হত্যাকাণ্ড, যার পেছনে আছে বহু রকমের হীনস্বার্থ। গণপরিবহন ব্যবস্থার চরম নৈরাজ্যকর পরিস্থিতি ও এ বিষয়ে সরকারের নির্লিপ্ততার ফলে মানুষের পিঠ দেয়ালে ঠেকে গেছে। মানুষ এই পরিস্থিতি থেকে পরিত্রাণের পথ খুঁজে পাচ্ছিল না। শেষ পর্যন্ত পথ দেখাতে পথে নেমে এসেছে শিক্ষার্থীরা। অকার্যকর ট্রাফিক ব্যবস্থার দায়িত্ব তারা নিজ হাতে তুলে নিয়ে দেখিয়ে দিয়েছে কীভাবে দায়িত্ব পালন করতে হয়। এটা শুধু দায়িত্বশীলদের জন্য লজ্জারই নয়, এই অনাস্থার বিষয়টি উদ্বেগেরও বটে। নিরাপদ সড়কের দাবি জনদাবিই বটে। এই দাবি পূরণের সব রকম পদক্ষেপ সরকারকে অনতিবিলম্বে নিতে হবে। গণপরিবহন ব্যবস্থায় শৃঙ্খলা প্রতিষ্ঠায় নির্মোহ অবস্থান নিতে হবে। পরিকল্পনাহীনতা ও অব্যবস্থাপনায় পুঞ্জীভূত কুফল হলো সড়ক-মহাসড়কে প্রাণঘাতী নৈরাজ্য। এই নৈরাজ্য ঠেকাতে কঠোর ব্যবস্থা দরকার।